****

**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Podgorica, 27.03.2025.**

**Upotreba sistema People Counter (Brojač ljudi)**

 Zakon o zaštiti podataka o ličnosti (“Sl. List Crne Gore”, br. 079/08, 070/09, 044/12 i 022/17 i 077/24) se primjenjuje na obradu ličnih podataka koja se vrši automatski, u cijelosti ili djelimično ili na drugi način, a sastavni je dio ili će postati dio zbirke ličnih podataka (član 7). Lični podaci su sve informacije koje se odnose na fizičko lice čiji je identitet utvrđen ili se može utvrditi (član 9 stav 1 tačka 2). Članom 2 st. 1 i 2 propisano je da se lični podaci moraju obrađivati na pošten i zakonit način i da se ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom.

Obrada ličnih podataka je radnja kojom se automatski ili na drugi način lični podaci prikupljaju, evidentiraju, snimaju, organizuju, čuvaju, mijenjaju, povlače, koriste, vrši uvid u njih, otkrivaju putem prenosa, objavljuju ili na drugi način čine dostupnim, svrstavaju, kombinuju, blokiraju, brišu, uništavaju, kao i bilo koja druga radnja koja se vrši na ličnim podacima (član 9 stav 1 tačka 2).

Javni sektor, privredno društvo, drugo pravno lice i preduzetnik može da vrši video nadzor pristupa u službeni ili poslovni prostor, radi bezbjednosti lica i imovine, kontrole ulaska ili izlaska iz službenog ili poslovnog prostora ili, ako zbog prirode posla, postoji mogući rizik za zaposlene.

U članu 28 ovog Zakona taksativno se navode situacije kada su rukovaoci zbirki ličnih podataka dužni da dobiju prethodnu saglasnost Agencije za obradu ličnih podataka, i to ako se: predviđa obrada posebnih kategorija ličnih podataka; predviđa obrada ličnih podataka koji se odnose na procjenu ličnosti, sposobnosti ili ponašanje; uvodi video nadzor javne površine; obrađuju biometrijski podaci.

Imajući u vidu naprijed navedeno, ukoliko People Counter aplikacija ne podrazumijeva čuvanje snimka lica, niti uključuje mogućnost prepoznavanja i određivanja ličnosti/lika već služi isključivo u marketinške i statističke svrhe za koje se prikupljaju podaci o broju ljudi koji ulaze/izlaze u/iz prostor/a ista se ne može smatrati video nadzorom.

Navedeno podrazumijeva da subjekt koji planira instaliranje predmetne tehnologije nije u obavezi da pribavi prethodnu saglasnost ove Agencije ali je u obavezi da istu obavijesti o instaliranju i puštanju sistema u funkciju kako bi kontrolori u postupku nadzora utvrdili da li činjenično stanje odgovara istaknutim navodima, odnosno da li se vrši obrada ličnih podataka.